b'\n_START_ARTICLE_\nJ\xc3\xa4ttil\xc3\xa4ismanner\n_START_PARAGRAPH_\nJ\xc3\xa4ttil\xc3\xa4ismanner eli supermanner on useimpien tai kaikkien maapallon mantereiden yhteensulautumisessa syntynyt manner. J\xc3\xa4ttil\xc3\xa4ismantereita on Maan historiassa syntynyt useita kertoja viimeisen kolmen miljardin vuoden aikana. J\xc3\xa4ttil\xc3\xa4ismantereen synty ja pirstoaminen eli tektoninen sykli tapahtuu arviolta noin 250 miljoonan vuoden v\xc3\xa4lein._NEWLINE_J\xc3\xa4ttil\xc3\xa4ismantereen synty muuttaa paljon maapallon ilmastoa ja elollista luontoa. Kun maapallolla on vain yksi meren peitt\xc3\xa4m\xc3\xa4 j\xc3\xa4ttil\xc3\xa4ismanner, eli\xc3\xb6t eiv\xc3\xa4t ole joutuneet kovin paljon eristyksiin toisistaan ja monimuotoisuus on pysynyt pienen\xc3\xa4. J\xc3\xa4ttil\xc3\xa4ismantereen hajoamiset sen sijaan ovat joskus olleet nopean lajikehityksen aikaa._NEWLINE_Kun mantereet ovat yhdistyneet, merenpinta on yleens\xc3\xa4 alempana kuin mantereiden ollessa erill\xc3\xa4\xc3\xa4n. T\xc3\xa4m\xc3\xa4 johtuu siit\xc3\xa4, ett\xc3\xa4 merenpohja on j\xc3\xa4ttil\xc3\xa4ismantereen aikana vanhempaa ja syvemp\xc3\xa4\xc3\xa4 kuin hajonneiden mantereiden aikana._NEWLINE_J\xc3\xa4ttil\xc3\xa4ismantereen aikana maapallolla vallitsee mannerilmasto. My\xc3\xb6s j\xc3\xa4\xc3\xa4tik\xc3\xb6iden syntyminen on todenn\xc3\xa4k\xc3\xb6ist\xc3\xa4, mik\xc3\xa4 laskee meren pintaa entisest\xc3\xa4\xc3\xa4n. Useaan mantereeseen jakautuneella maapallolla vallitsee meri-ilmasto ja j\xc3\xa4\xc3\xa4tik\xc3\xb6t ovat harvinaisia._NEWLINE_Kun j\xc3\xa4ttil\xc3\xa4ismanner hajoaa, vallitseviksi tapahtumiksi tulevat maankuoren repe\xc3\xa4miset ja siirrokset, joita seuraavat passiivisten mannerreunojen synty ja merenpohjan laajeneminen mantereen pirstaleiden v\xc3\xa4liin. Yhdistymisess\xc3\xa4 vallitseviksi tulevat t\xc3\xb6rm\xc3\xa4ystapahtumat, mik\xc3\xa4 aiheuttaa esimerkiksi Andien kaltaisia vuoristoja.'